Rallin 16-vuotias superlupaus Kalle Rovanperä ajaa ensi viikonloppuna ensimmäisen osakilpailunsa Italian mestaruussarjassa.

Kalle Rovanperä ihastutti helmikuussa uransa ensimmäisessä SM-rallissa, jonka hän myös voitti. AKK/TANELI NIINIMÄKI

Rovanperä saa Italiassa alleen tehdasauton, Peugeot 208:n.

Rovanperän tallikaverina ajaa sarjan yhdeksänkertainen mestari Paolo Andreucci.

- Olen erittäin kiitollinen Pirellille, joka auttoi tämän mahdollistamisessa. Haluan saada kokemusta asvaltilta, koska tähän saakka suurin osa ajamistani ralleista on ollut sorakisoja. Paolo ja Pirelli ovat parhaat mahdolliset opastajat. Tässä Italian-kuviossa minulle on tärkeintä oppiminen, ei tulos, Rovanperä sanoi Pirellin tiedotteessa.

Italialainen rengasvalmistaja hehkuttaa suomalaista kaikkien aikojen nuorimpana tehdaskuskina.

- Olemme iloisia, että Kalle valitsi Peugeot ' n ja Pirellin, sarjan kilpailukykyisimmät valmistajat. Paolon kanssa työskentely ja sarjaan osallistuminen ovat molemmat tärkeitä asioita hänen kehittymiselleen, Peugeot Italian viestintäpäällikkö Carlo Leoni kommentoi.

- Uskomme tulevaisuuden mestareiden tukemiseen. Olemme iloisia, että saamme tarjota Kallelle tämän mahdollisuuden. Tämän paketin pitäisi auttaa Kallea ottamaan isoja askelia hänen tavoitellessaan ilmiömäistä potentiaaliaan, Pirellin rallipomo Terenzio Testoni puolestaan ylisti.

Rovanperä kertoi tänään Twitter-tilillään matkanneensa Italiaan.

Rally Il Ciocco ajetaan 17.-19. maaliskuuta.

Kaikkiaan Rovanperän on määrä ajaa Italiassa seitsemän osakilpailua kahdeksasta.

Ajokortti-ikäraja on myös Italiassa 18 vuotta, joten kartturi Risto Pietiläisen on ajettava Peugeotia siirtymätaipaleilla yleisillä teillä.